Það var mikið um að vera í síðustu viku hjá vegagerðarmönnum á Snæfellsnesi . Á þriðjudag 8. júlí var lokið við að leggja bundið slitlag á veginn fyrir Jökul . Fljótlega eftir það var svo sett slitlag á hluta vegarins út á Öndverðarnes frá þjóðveginum á Gufuskálamóðum út í Skarðsvík . Einnig var lagt slitlag á vegarkafla við Gufuskála að Gufuskálavör og Írskabrunni . Þetta eru fjölfarnar ferðamannaleiðir . Slitlagslögnin var unnin af Borgarverki ehf. en Stafnafell ehf. byggði upp veginn fyrir Jökul . Vegagerðin sá um undirbúning á vegarköflunum í Skarðsvík og við Gufuskála . Myndin er tekin í Skarðsvík af þeim Birni Jónssyni svæðisstjóra Vegagerðarinnar t.v. og Guðþóri Sverrissyni hefilstjóra við veghefilinn sem Guðþór stjórnaði þarna við lokafráganginn undir klæðinguna .